Pretorianers moontlik in gevaar | Maroela Media
Die Tshwane Metro stel mense glo aan 'n gesondheidsrisiko bloot deur rioolaanlegte nie behoorlik te bestuur nie, het die Demokratiese Alliansie (DA) Vrydag gesê.
Darryl Moss, woordvoerder vir die DA, het die Groendruppelverslag aangehaal wat deur die departement van waterwese vrygestel is. "Luidens die verslag het die risiko by 13 uit die 17 Tshwane-rioolaanlegte toegeneem," het Moss gesê. "Dit sluit groot aanlegte soos Baviaanspoort, Daspoort, Rietgat, Rooiwal-Oos, Rooiwal-Noord en Sandspruit in."
Die verslag het ook bekendgemaak dat Tshwane in Gauteng van die agtste posisie in 2011 tot die laaste posisie in 2012 gedaal het. Die risiko het van 61% na 71% toegeneem.
Volgens Moss is die DA besorg oor 'n "ernstige agteruitgang" van die metro se operasionele bekwaamheid.
"Mense wat water uit riviere en strome gebruik, insluitend boere en informele inwoners, wat nie toegang tot geformaliseerde water- en sanitasiesisteme het nie, word aan gevaarlike chemikalieë en organismes blootgestel," het Moss bygevoeg.